Komplot om boer te vermoor: ‘Middelman’ vasgetrekArgieffoto: Johni Edwards ŉ 35-jarige man is in hegtenis geneem weens sy rol in ŉ beweerde beplande moord op ŉ boer van Mpumalanga. Kapt. Dineo Lucy Sekgotodi, woordvoerder van die Valke in Mpumalanga, het gesê die man, Sunboy Sibande, is Donderdag in hegtenis geneem en was glo die middelman in die beweerde komplot. “Die verdagte het Vrydag in die Bethal-landdroshof verskyn op aanklag van sameswering tot moord. Hy is op waarskuwing vrygelaat op voorwaarde dat hy weer op 27 Februarie in die hof verskyn, hangende nadere ondersoek in die saak,” het Sekgotodi gesê. Volgens Sekgotodi was Sibande glo die bemiddelaar tussen drie verdagtes wat reeds in aanhouding is. Hy is glo deur die hoofverdagte gehuur om ŉ huurmoordenaar te vind en is verder R60 000 gegee om die huurmoordenaar te betaal. Dit is nog nie duidelik watter rolle die onderskeie verdagtes in die beweerde komplot gespeel het nie. Die boer se identiteit word beskerm. Intussen het die drie verdagtes, Bonginkosi Excellent Mnisi (33), Dumisani Sambo (46) en Nomalanga Khumalo (49), Donderdag in die Bethal-landdroshof verskyn. Die saak is tot 27 Februarie uitgestel vir verdere ondersoek en gaan dan saam met Sibande in die hof verskyn. Maroela Media het vroeër berig vyf verdagtes is aanvanklik in hegtenis geneem. Hulle het op die boer se plaas in die Bethal-omgewing gewoon. Die boer het hulle later versoek om die plaas te verlaat, maar die verdagtes het geweier. ŉ Hofbevel is later teen hulle uitgereik om hulle te verwyder. Sekgotodi het vroeër gesê die verdagtes het glo in 2016 beplan om die boer te vermoor. Die boer het hiervan te hore gekom en ŉ klag by die polisie ingedien, waarna hulle in hegtenis geneem is. Die vyf, vier mans en ŉ vrou, het in Januarie vir die eerste keer in die hof verskyn op aanklag van sameswering tot moord. Die aanklagte is teen twee van die mans teruggetrek en hulle is vrygelaat. Mnisi, Sambo en Khumalo het almal om borgtog aansoek gedoen. Mnisi is borgtog geweier. Sambo en Khumalo is borgtog van onderskeidelik R10 000 en R30 000 toegestaan, maar kon sedertdien nie die bedrae betaal nie en bly dus steeds in aanhouding.